ປ. ໂອບາມາ ກ່າວວ່າ ບໍ່ມີຂໍ້ແກ້ໂຕໃດໆ ຕໍ່ການຍິງ ຕຳຫຼວດ ທີ່ເມືອງ Ferguson
ປະທານາທິບໍດີ ໂອບາມາ ກ່າວວ່າ ບໍ່ມີການແກ້ໂຕໃດໆ ຕໍ່ການຍິງຕຳຫຼວດ ທີ່ເມຶອງ Ferguson ແລະກໍບໍ່ຄວນ ມີການຫັນເຫຄວາມສົນໃຈ ໄປຈາກບັນຫານີ້.
ປະທານາທິບໍດີ ສະຫະລັດ ທ່ານ Barack Obama ໄດ້ປະ ນາມການຍິງເຈົ້າໜ້າທີ່ຕຳຫຼວດສອງຄົນ ທີ່ເມືອງ Ferguson ລັດ Missouri ບ່ອນທີ່ກຳລັງມີບັນຫາທາງດ້ານຜິວພັນ ໂດຍ ຮ້ອງເຫດການດັ່ງກ່າວນີ້ວ່າ ເປັນການກະທຳຜິດແລະກ່າວວ່າ ຜູ້ທີ່ຍິງ ຫລືພວກທີ່ຍິງນັ້ນ “ຕ້ອງຖືກຈັບ ” ທ່ານໄດ້ໃຫ້ຄວາມເຫັນດັ່ງກ່າວ ໃນຕອນແລງວັນພະຫັດວານ ນີ້ ຢູ່ໃນລາຍການ ໂທລະພາບຕອນເດິກ ຂອງ Jimmy Kimmel ທີ່ອອກອາກາດສົດ ໂດຍກ່າວວ່າ ບໍ່ມີຂໍ້ແກ້ຕົວໃດຕໍ່ ການຍິງໃນຄັ້ງນີ້ແລະມັນກໍ “ບໍ່ຄວນຫັນເຫຄວາມສົນໃຈອອກ ໄປຈາກບັນຫາ ” ກ່ອນໜ້ານັ້ນ ລັດຖະມົນຕີຍຸຕິທຳ ສະຫະລັດ ທ່ານ Eric Holder ກໍໄດ້ຮ້ອງການໂຈມຕີ ໃນຕອນເຊົ້າວັນພະຫັດນັ້ນວ່າ “ເປັນການລອບຍິງ” ແລະກ່າວອີກວ່າ ຄົນຮ້າຍແມ່ນ “ພະຍາຍາມສ້າງຄວາມຂັດແຍ້ງຂຶ້ນ ” ທ່ານຮ້ອງມືປືນທີ່ຍິງວ່າ “ເປັນຄົນບໍ່ດີ ” ການຍິງກັນໄດ້ເກີດຂື້ນບໍ່ເທົ່າໃດຊົ່ວໂມງ ຫລັງຈາກຜູ້ບັນຊາການຕຳຫລວດໃນເມືອງ Ferguson ໄດ້ລາອອກ ຫລັງຈາກລາຍງານຂອງກະຊວງຍຸຕິທຳ ໄດ້ ກ່າວຫາວ່າ ກົມ ຕຳຫລວດ ມີຄວາມລຳອຽງດ້ານຜີວພັນໃນການປະຕິບັດງານ ຂອງຕຳຫຼວດ ໃນວັນພະຫັດວານນີ້ ຕຳຫລວດໄດ້ຕາມລ່າຫາມືປືນທີ່ຍິງ ແຕ່ຍັງບໍ່ທັນມີການ ຈັບກຸມ ເທື່ອ ໃນຂະນະທີ່ຫຼາຍສິບຄົນ ພາກັນເຕົ້າໂຮມກັນເພື່ອໃຕ້ທຽນສູດມົນໃກ້ໆກັບບ່ອນ ທີ່ມີການຍິງກັນນັ້ນ ແລະພວກປະທ້ວງຍັງສືບຕໍ່ພາກັນຖືປ້າຍຢູ່ຕໍ່ໜ້າປ້ອມຕຳຫຼວດໃນ ເມືອງດັ່ງກ່າວ